Diari Oficial de la Generalitat Valenciana


Sumari del DOGV 9019, del 12-02-2021 (2021/1348)

DECRET 5/2021, de 12 de febrer, del president de la Generalitat, pel qual s'actualitzen les mesures de limitació de la permanència de grups de persones en espais públics i privats i de limitació de la mobilitat.
-------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2021/02/12/5/dof/vci/html**

### Dades del document

Número de DOGV
:   9019

Data del DOGV
:   12-02-2021

Secció del DOGV
:   I. DISPOSICIONS GENERALS

Número del document
:   2021/1348


Data del document
:   12-02-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * mobilitat de residència
    * legislació
    * mobilitat de la mà d'obra
    * infracció
    * salut pública
    * política sanitària
    * malaltia infecciosa

DECRET 5/2021, de 12 de febrer, del president de la Generalitat, pel qual s'actualitzen les mesures de limitació de la permanència de grups de persones en espais públics i privats i de limitació de la mobilitat. [2021/1348]  
Mitjançant el Reial decret 926/2020, de 25 d'octubre, el Govern d'Espanya va declarar l'estat d'alarma per a contindre la propagació d'infeccions causades pel SARS-CoV-2, en tot el territori nacional, a l'empara de l'article 116.2 de la Constitució i de l'article 4 de la Llei orgànica 4/1981, d'1 de juny, dels estats d'alarma, excepció i setge. L'estat d'alarma va ser prorrogat mitjançant el Reial decret 956/2020, de 3 de novembre, fins a les 00.00 hores del dia 9 de maig de 2021.  
  
Durant el període de vigència de l'estat d'alarma activat i la seua pròrroga, en cada comunitat autònoma i ciutat amb estatut d'autonomia, l'autoritat competent delegada és qui ostente la presidència de la comunitat autònoma o ciutat amb estatut d'autonomia, en els termes establits en el reial decret. Les autoritats competents delegades queden habilitades per a dictar, per delegació del Govern d'Espanya, les ordres, resolucions i disposicions per a l'aplicació del que es preveu en els articles 5 a 11.   
L'article 7 del Reial decret 926/2020, que regula la limitació de la permanència de grups de persones en espais públics i privats, disposa que l'autoritat competent delegada podrà determinar, en el seu àmbit territorial, a la vista de l'evolució dels indicadors sanitaris, epidemiològics, socials, econòmics i de mobilitat, amb la comunicació prèvia al Ministeri de Sanitat, que el nombre màxim de persones reunides siga inferior a sis, llevat que es tracte de convivents.   
Així, d'acord amb aquesta habilitació, en el Decret 2/2021, de 24 de gener, del president de la Generalitat, es va establir la limitació de la permanència de grups de persones en espais públics i privats que ha estat vigent des de la data d'efectes determinada en el decret indicat, fins ara.  
Tot i que la situació epidemiològica actual, tant pel que fa al nombre de contagis com a l'índex d'ocupació dels hospitals de la Comunitat Valenciana i, especialment, dels seus llits d'UCI, ha experimentat una lleu millora, la situació és encara d'extrema gravetat, per la qual cosa es requereix mantindre la reducció, al màxim possible, dels contactes socials fora de la unitat de convivència, en el marc establit pel Reial decret 926/2020.  
Així mateix, atesa la gravetat de la situació epidemiològica, es requereix continuar amb les mesures de limitació de la mobilitat, tant pel que fa a l'entrada i l'eixida de la Comunitat Valenciana, com a l'entrada i l'eixida dels municipis amb una població superior a 50.000 persones, durant els caps de setmana i els dies festius, i també amb la limitació de la llibertat de la circulació de les persones en horari nocturn.  
Les mesures que es contenen en aquest decret, que essencialment suposen una continuïtat de les que han estat vigents fins al moment present, són conformes amb les orientacions de l'Organització Mundial de la Salut i es consideren, d'acord amb la gravetat de les dades epidemiològiques i assistencials actuals, mesures proporcionals, necessàries i justificades per a la protecció dels drets a la vida, a la integritat física i a la salut de tota la població i, especialment, de les persones més vulnerables, amb la finalitat de reduir els nombrosos brots de contagis que es produeixen en les reunions familiars i socials, alleujar la pressió assistencial que pateix el sistema sanitari i evitar la pèrdua de vides, totes elles insubstituïbles.  
Per tot el que s'ha exposat, d'acord amb l'habilitació establida en l'article 2, apartat 2, del Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARS-CoV-2, tenint en compte la valoració global d'indicadors sanitaris, epidemiològics, socials, econòmics i de mobilitat, i amb base en els informes de la Conselleria de Sanitat Universal i Salut Pública,  
  
  
DECRETE  
  
Primer. Limitació de la permanència de grups de persones en espais públics i privats i en llocs de culte  
1. En espais d'ús públic, tant tancats com a l'aire lliure, no es podran formar grups de més de dues persones, llevat que es tracte de persones convivents i sense perjudici de les excepcions previstes en els apartats següents d'aquest decret, així com en altres disposicions aplicables.   
  
2. En domicilis i espais d'ús privat, tant a l'interior com a l'exterior, es permeten únicament les reunions familiars i socials de persones que pertanyen al mateix nucli o grup de convivència, sense perjudici de les excepcions previstes en els apartats següents d'aquest decret, així com en altres disposicions aplicables.   
3. S'exceptuen de les limitacions establides en els apartats anteriors les següents situacions:  
a) Les activitats no professionals relacionades amb la criança i les cures, com l'atenció i acompanyament a persones menors d'edat, persones majors, en situació de dependència, amb diversitat funcional o en situació d'especial vulnerabilitat.  
b) La convivència alterna de fills i filles amb els seus progenitors o progenitores no convivents entre ells.  
c) L'acolliment familiar de persones menors d'edat en qualsevol de les seues tipologies.  
d) La reunió de persones amb vincle matrimonial o de parella que viuen en domicilis diferents.  
e) Les persones que viuen soles, que es podran incorporar, durant tot el període de vigència de la mesura, a una altra única unitat de convivència, sempre que a aquesta unitat de convivència només s'hi incorpore una única persona que visca sola.  
4. Tampoc no estan incloses en les limitacions previstes en els subapartats 1 i 2 d'aquest apartat les activitats laborals, les institucionals, les de transport i les dels centres docents que imparteixen els ensenyaments als quals fa referència l'article 3 de la Llei orgànica d'educació, inclòs l'ensenyament universitari, ni aquelles activitats per a les quals s'estableixen mesures específiques en la normativa aplicable.   
  
5. La permanència en llocs de culte, per a reunions, celebracions i trobades religioses, incloses les cerimònies nupcials o altres celebracions religioses específiques, no podrà superar el 30% del seu aforament. L'aforament màxim haurà de publicar-se en un lloc visible de l'espai destinat al culte i s'hauran de complir les mesures generals de seguretat i higiene establides per les autoritats sanitàries.  
  
Segon. Limitacions de mobilitat  
1. Es limita l'entrada i l'eixida de persones del territori de la Comunitat Valenciana, excepte per a aquells desplaçaments, adequadament justificats, que es produïsquen per algun dels següents motius:  
  
a) Assistència a centres, serveis i establiments sanitaris.  
b) Compliment d'obligacions laborals, professionals, empresarials, institucionals o legals.  
c) Assistència a centres universitaris, docents i educatius, incloses les escoles d'educació infantil.  
d) Retorn al lloc de residència habitual o familiar.  
e) Assistència i cura de persones majors, menors, dependents, persones amb discapacitat o persones especialment vulnerables.  
f) Desplaçament a entitats financeres i d'assegurances o estacions de proveïment de carburant en territoris limítrofs.  
g) Actuacions requerides o urgents davant els òrgans públics, judicials o notarials.  
h) Renovacions de permisos i documentació oficial, així com altres tràmits administratius inajornables.  
i) Realització d'exàmens o proves oficials inajornables.  
j) Desplaçaments d'esportistes, entrenadors, jutges o àrbitres federats, per a realitzar activitats esportives federades de competició oficial, degudament acreditats mitjançant llicència esportiva o certificat federatiu.  
k) Per causa de força major o situació de necessitat.  
l) Qualsevol altra activitat d'anàloga naturalesa, degudament acreditada.  
2. Addicionalment, des de les 15.00 hores del divendres fins a les 06.00 hores del dilluns, i des de les 15.00 hores de la vespra dels dies festius fins a les 06.00 de l'endemà del festiu, queda limitada l'entrada i l'eixida de persones dels termes municipals dels municipis i grups de municipis amb població superior a 50.000 persones que figuren en l'annex, amb les mateixes excepcions previstes per a l'entrada i l'eixida de la Comunitat Valenciana.  
3. No estarà sotmesa a cap restricció la circulació en trànsit a través dels àmbits territorials en què siguen aplicables les limitacions previstes en els subapartats 1 i 2 d'aquest apartat.  
4. Així mateix, queda limitada la llibertat de circulació de les persones en horari nocturn entre les 22.00 i les 06.00 hores en tot el territori de la Comunitat Valenciana, llevat que s'haja de realitzar alguna de les activitats següents:  
a) Adquisició de medicaments, productes sanitaris i altres béns de primera necessitat.  
b) Assistència a centres, serveis i establiments sanitaris.  
c) Assistència a centres d'atenció veterinària per motius d'urgència.  
  
d) Compliment d'obligacions laborals, professionals, empresarials, institucionals o legals.  
e) Retorn al lloc de residència habitual després de realitzar algunes de les activitats previstes en aquest apartat.  
f) Assistència i cura a majors, menors, dependents, persones amb discapacitat o persones especialment vulnerables.  
g) Per causa de força major o situació de necessitat.  
h) Qualsevol altra activitat d'anàloga naturalesa, degudament acreditada.  
i) Proveïment de carburant en gasolineres o estacions de servei, quan siga necessari per a la realització de les activitats previstes en els paràgrafs anteriors.  
  
  
DISPOSICIÓ FINAL  
  
Única. Efectes  
1. Es deixa sense efecte el Decret 2/2021, de 24 de gener, del president de la Generalitat, pel qual es limita la permanència de grups de persones en espais públics i privats, es prorroga la mesura de restricció de l'entrada i l'eixida de persones del territori de la Comunitat Valenciana i es limita, durant els caps de setmana i els dies festius, l'entrada i l'eixida dels municipis i grups de municipis amb població superior a 50.000 habitants, així com qualsevol altra disposició d'igual o inferior rang que s'opose al que estableix aquest decret.  
  
2. Aquest decret tindrà efectes des de la publicació en el Diari Oficial de la Generalitat Valenciana fins a les 23.59 hores de l'1 de març de 2021.  
  
Contra aquest decret es podrà interposar un recurs contenciós administratiu en el termini de dos mesos a partir de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 12 de febrer de 2021  
  
El president de la Generalitat,  
XIMO PUIG I FERRER.  
  
  
ANNEX   
Municipis i grups de municipis afectats per la limitació de mobilitat durant els caps de setmana i dies festius  
  
Alacant  
Alcoi  
Benidorm  
Castelló de la Plana  
Elda-Petrer  
Elx  
Gandia  
Orihuela  
Paterna  
Sagunt  
Torrent  
Torrevieja  
Sant Vicent del Raspeig  
València  
Vila-real


Còpia Permalink ELI